Rahandusministeerium

[mart.vorklaev@fin.ee](mailto:mart.vorklaev@fin.ee)

[info@rahandusministeerium.ee](mailto:info@rahandusministeerium.ee)

Majandus- ja Kommunikatsiooniministeerium

[tiit.riisalo@mkm.ee](mailto:tiit.riisalo@mkm.ee)

[info@mkm.ee](mailto:info@mkm.ee) Meie 15.01.2024 nr 4/6

**Pöördumine seoses plaanitava Maksu- ja Tolliameti**

**juhendiga „Debt push-down tehingute maksukäsitlus“**

Lugupeetud Mart Võrklaev ja Tiit Riisalo**!**

Eesti Kaubandus-Tööstuskojani (edaspidi: Kaubanduskoda) on osade ettevõtjate ja ettevõtlusorganisatsioonide kaudu jõudnud teave, et Maksu- ja Tolliamet on koostamas juhendit debt push-down tehingute maksukäsitluse kohta, mis võib olulisel määral muuta Eestis tänaseks välja kujunenud M&A tehingute praktikat. Kuigi Maksu- ja Tolliamet ei ole meid juhendi väljatöötamise protsessi kaasanud, siis on meieni jõudnud info, et kavandatav juhend võib oluliselt kahjustada Eesti majanduse konkurentsivõimet, investeerimiskindlust ja ettevõtluskeskkonna atraktiivsust, vähendada kapitali kättesaadavust ettevõtetele ning tuua kaasa hulgaliselt kohtuvaidlusi.

Palume plaanitava juhendiga seoses nii Rahandusministeeriumi kui ka Majandus- ja Kommunikatsiooniministeeriumi vastuseid järgmistele küsimustele:

* Kas olete andnud Maksu- ja Tolliametile ülesande koostada juhend debt push-down tehingute maksustamise teemal? Kui olete seda teinud, siis mis põhjustel?
* Kas Maksu- ja Tolliamet on kaasanud ministeeriumit selle juhendi väljatöötamisse? Kui jah, siis milline on olnud ministeeriumi seisukoht plaanitava juhendi osas?
* Kas olete hinnanud, millised mõjud kaasnevad plaanitava juhendiga, sh kui suurt investeeringute hulka plaanitav juhend puudutab? Kui jah, siis millised need mõjud on?
* Kas Teie hinnangul on hetkel selle teemaga tegelemine ja niigi keerulises investeerimiskeskkonnas veelgi olukorra pingestamine ja hägustamine mõistlik? Palun selgitage oma vastust.
* Kui ministeerium polnud kursis plaanitava juhendi väljatöötamisega, siis kas ja kuidas plaanite nüüd reageerida juhendi väljatöötamisele?

Oleme sel teemal pöördunud ka Maksu- ja Tolliameti poole ning teinud ettepaneku juhendit mitte välja töötada kiirustades ja kitsas isikute ringis, vaid võimalikult avatult ning kõiki olulisi partnereid, sh Kaubanduskoda kaasates. Lisaks rõhutasime, et selle teema puhul on väga oluline läbi viia ka mõjuanalüüs. Meie pöördumine Maksu- ja Tolliameti poole on toodud kirja lisas.

Loodame, et saame peagi vastused oma küsimustele seoses plaanitava juhendiga debt push-down tehingute maksukäsitluse osas.

Lugupidamisega

/allkirjastatud digitaalselt/

Ene Rammo

Finantsdirektor peadirektori ülesannetes

Lisa: Kaubanduskoja pöördumine Maksu- ja Tolliameti poole seoses plaanitava juhendiga

Marko Udras

[marko.udras@koda.ee](mailto:marko.udras@koda.ee) 6040070